ai4bharat/Pralekha huggingface dataset:
PIB Headquarters
ஓக்கி புயல் குறித்து விவாதிக்க தேசிய அவசரநிலை மேலாண்மைக் குழு சந்திப்பு
தயார்நிலை, மீட்பு மற்றும் நிவாரண நடவடிக்கை குறித்து அமைச்சரவை செயலர் ஆய்வு
தேசிய அவசரநிலை மேலாண்மைக் குழு அமைச்சரவை செயலர் திரு. பி.கே. சின்ஹா தலைமையில் புது தில்லியில் இன்று மாலை கூடியது. ஓக்கி புயலால் பாதிக்கப்பட்ட மாநிலங்கள் மற்றும் யூனியன் பிரதேசங்களில் நிவாரணம் மற்றும் மீட்பு நடவடிக்கைகள் குறித்து அவர் ஆய்வு செய்தார். இந்த புயல் காரணமாக பாதிக்கப்படக் கூடிய மகாராஷ்டிரா மற்றும் குஜராத் மாநிலங்களில் மீட்பு மற்றும் நிவாரணக்குழுவினரின் தயார் நிலை குறித்தும் இந்த குழு சீராய்வு செய்தது. ஓக்கி புயல் மிகத் தீவிரமான புயலாக கிழக்கு மத்திய அரபிக்கடலில் வடக்கு நோக்கி மணிக்கு 13 கிலோ மீட்டர் வேகத்தில் இன்று காலை நிலவரப்படி நகர்ந்து வருகிறது. இந்த புயல் வடக்கு- வட கிழக்கு திசையில் நகர்ந்து படிப்படியாக வலுவிழக்கக் கூடும். அதன் பின் ஆழ்ந்த காற்றழுத்த மண்டலமாக தெற்கு குஜராத் மற்றும் அதனையொட்டிய மகாராஷ்டிர மாநில பகுதிகளில் சூரத் அருகே டிசம்பர் 5ந்தேதி நள்ளிரவில் கரையை கடக்கக் கூடும்.
தேசிய அவசரநிலை மேலாண்மைக் குழு தென் கிழக்கு வங்காள விரிகுடாவில் தெற்கு அந்தமான் கடலோரம் உருவாகி வரும் மற்றொரு காற்றழுத்த மண்டலம் குறித்தும் விவாதித்தது. இதன் காரணமாக தமிழ்நாடு, ஆந்திர பிரதேசம் மற்றும் அந்தமான் நிகோபார் தீவுகளில் மேற்கொள்ளப்பட்டு வரும் தயார் நிலை குறித்தும் ஆய்வு செய்தது. மீனவர்களுக்கும் மற்றவர்களுக்கும் இது தொடர்பாக போதிய அறிவுரைகள் வழங்கப்பட்டுள்ளன. தமிழ்நாடு, ஆந்திர பிரதேசம் மற்றும் அந்தமான் நிகோபார் தீவுகளின் தலைமை செயலாளர்கள் தங்கள் மாநிலங்களில் ஏற்படக்கூடிய எந்த ஒரு நிலைமையையும் கையாளும் விதமாக போதிய நடவடிக்கைகளை மேற்கொண்டு வருகிறார்கள்.
இந்த மாநிலங்களின் தலைமை செயலாளர்கள் மற்றும் பிற மூத்த அலுவலர்களுடன் அமைச்சரவை செயலர் வீடியோ கான்பிரென்சிங் வாயிலாக தொடர்பு கொண்டு மாநிலங்களில் மேற்கொள்ளப்பட்டு வரும் நடவடிக்கைகள் குறித்து ஆய்வு மேற்கொண்டார். இந்த கூட்டத்தில் உள்துறை அமைச்சகம், தேசிய பேரிடர் மேலாண்மை ஆணையம், பாதுகாப்பு அமைச்சகம், இந்திய கடற்படை, இந்திய விமானப்படை, இந்திய கடலோரக் காவல் படை, புவி அறிவியல் அமைச்சக, இந்திய வானிலை ஆய்வுத்துறை ஆகியவற்றின் உயர் அதிகாரிகள் பங்கேற்றனர்.
மத்திய மற்றும் பாதிக்கப்பட்ட மாநில அரசுகளின் அரசு முகமைகள் தொடர்ந்து இந்த புயலை கண்காணித்து வருகின்றன. தேவையான நிவாரணம் மற்றும் மீட்பு நடவடிக்கைகளை மேற்கொண்டு வருகின்றன. இந்திய கடலோரக்காவல் படை மற்றும் இந்திய விமானப்படை மற்றும் இந்திய கடற்படை மற்றும் உள்ளூர் அரசு முகமைகள் தொடர்ந்து தேடுதல் மற்றும் மீட்பு நடவடிக்கைகளில் ஈடுபட்டு வருகின்றன.
தமிழ் நாட்டில் மொத்தம் 243 மீனவர்களும், கேரளாவில் 250 மீனவர்களும் லட்சத்தீவில் 1047 பேரும் இதுவரை மீட்கப்பட்டுள்ளனர். நிவாரண முகாம்களில் தங்க வைக்கப்பட்டுள்ளவர்களுக்கு நிவாரணப் பொருட்கள் வழங்கப்பட்டுள்ளன. தமிழ்நாடு, கேரளா மற்றும் லட்சத்தீவு மாநில நிர்வாகம் உடனடி நடவடிக்கையில் ஈடுபட்டு நிலைமையை கையாண்டு வருகின்றன. மத்திய அரசும் 10 கடலோரக் காவல்படை கப்பல்கள், 3 விமானங்கள், 1 ஹெலிகாப்டர்களையும், கடற்படை சார்பில் 10 கப்பல்களையும் 2 விமானங்களையும், 2 ஹெலிகாப்டர்களையும், விமானப்படை சார்பில் ஒரு விமானம் மற்றும் 2 ஹெலிகாப்டர்களையும் மீட்பு மற்றும் நிவாரணப் பணிகளுக்காக பணியில் ஈடுபடுத்தியுள்ளது.
பிரதமர் அலுவலகம்
2020 டோக்கியோ ஒலிம்பிக்கில் வெண்கலப் பதக்கம் வென்ற இந்திய ஆண்கள் ஹாக்கி அணிக்கு பிரதமர் வாழ்த்து
2020 டோக்கியோ ஒலிம்பிக் போட்டியில் வெண்கலப் பதக்கம் வென்ற இந்திய ஆண்கள் ஹாக்கி அணிக்கு பிரதமர் திரு நரேந்திர மோடி வாழ்த்து தெரிவித்துள்ளார். இந்த சாதனையின் மூலம், ஒட்டுமொத்த தேசத்தின், குறிப்பாக நமது இளைஞர்களின் கற்பனையை அவர்கள் கைப்பற்றியுள்ளனர் என்றும் பிரதமர் கூறினார்.
இது தொடர்பாக, பிரதமர் வெளியிட்டுள்ள சுட்டுரைச் செய்தியில் கூறியுள்ளதாவது :
"வரலாற்று நிகழ்வு ! ஒவ்வொரு இந்தியரின் நினைவிலும் பொறிக்கப்படும் ஒரு நாள்.
வெண்கலத்தை தாயகத்திற்குக் கொண்டு வந்த நமது ஆண்கள் ஹாக்கி அணிக்கு வாழ்த்துகள். இந்தச் சாதனையின் மூலம், ஒட்டுமொத்த தேசத்தின், குறிப்பாக நமது இளைஞர்களின் கற்பனையை அவர்கள் கைப்பற்றியுள்ளனர். நமது ஹாக்கி அணியால் இந்தியா பெருமை கொள்கிறது. "
(
சுற்றுச்சூழல் மற்றும் வனத்துறை அமைச்சகம்
உலக சுற்றுச்சூழல் பாதுகாப்பு தினம்
புதுதில்லியில் உள்ள தேசிய உயிரியல் பூங்காவில்  இன்று உலக சுற்றுச்சூழல் பாதுகாப்பு தினம் கடைபிடிக்கப்பட்டது. 2022-ம் ஆண்டின் உலக சுற்றுச்சூழல் பாதுகாப்பு தினத்தின் கருப்பொருள் "வனங்கள் மற்றும் வாழ்வாதாரங்கள்: மக்கள் மற்றும் பூமியை நிலைநிறுத்துதல்" என்பதாகும்.
இந்த நிகழ்ச்சிகள், கழிவுகளைக் குறைப்பதில் உள்ள நடைமுறையின் முக்கியத்துவத்தை நிவர்த்தி செய்வதற்காகவும், நமது சுற்றுச்சூழலில் எதிர்மறையான தாக்கத்தைக் குறைக்க உதவுவதற்கும் "கழிவுப் பொருட்களைப் பிரித்தல்" மற்றும் "பயனுள்ள தயாரிப்புகளுக்கு கழிவுகளை பிரித்தல்" ஆகிய சுற்றுச்சூழலுக்கான வாழ்க்கை முறையின் இலக்குகளை வழங்குவதுடன் தொடங்கப்பட்டன. விளக்க உரைக்கு பின் நடத்தப்பட்ட டூடுல் நிகழ்ச்சியில், மாணவர்கள் ஆர்வமுடன் பங்கேற்றனர்.
இந்த நிகழ்ச்சியை தேசிய உயிரியல் பூங்காவில் ஏற்பாடு செய்திருந்ததன் நோக்கம், இயற்கை மற்றும் அதன் சுழலுக்கு நெருக்கமாக இருப்பதன் மூலம் சுற்றுச்சூழலுக்கான வாழ்க்கை முறை என்ற கருத்தை ஊக்குவிப்பதும் மாணவர்களிடையே விழிப்புணர்வை ஏற்படுத்துவதும் ஆகும். சுற்றுச்சூழலுக்கான வாழ்க்கை முறை திட்டம் குறித்து உறுதிமொழியும் எடுக்கப்பட்டது.
கப்பல் போக்குவரத்து அமைச்சகம்
திரு.சர்பானந்த சோனோவால் ஈரான் துணை அதிபர் முஹமது மொஹ்பரை சந்தித்து, இந்தோ-ஈரான் உறவுகளை வலுப்படுத்துமாறு அழைப்பு விடுத்தார்
மத்திய துறைமுகங்கள், கப்பல் போக்குவரத்து, நீர்வழித்தடம் மற்றும் ஆயுஷ்துறை அமைச்சர் திரு.சர்பானந்த சோனோவால், ஈரான் துணை அதிபர் முஹமது மொஹ்பரை தெஹ்ரானில் சந்தித்துப் பேசினார். அப்போது, இந்தியா, ஈரான் இடையே உறவுகளை மேலும் வலுப்படுத்துவது குறித்து இரு தலைவர்களும் விவாதித்தனர். இந்தியாவுக்கான ஈரான் சிறப்புத் தூதரான ஈரான் துணை அதிபர், இந்தியா, ஈரான் உறவை மேலும் வலுப்படுத்துவதை ஊக்கப்படுத்தும் விதமாக, இந்திய கப்பல் போக்குவரத்துத்துறை அமைச்சரின் ஈரான் வருகைக்கு பாராட்டு தெரிவித்தார். மேலும், சபஹர் துறைமுகத்தின் வணிகம், வளர்ச்சி, ஏற்றுமதியின் அளவு அதிகரிக்கும் என்றும் துணை அதிபர் கூறினார். பிராந்திய வளர்ச்சிக்கான துறைமுகமாக சபஹர் துறைமுகத்தை மாற்ற எடுக்க வேண்டிய நடவடிக்கைகளில், இருநாடுகளும் இணைந்து ஒத்துழைக்க வேண்டியதன் அவசியத்தை அமைச்சர் சுட்டிக்காட்டினார்.
ஈரான் துணை அதிபரை சந்தித்தப் பிறகு பேசிய திரு.சர்பானந்த சோனோவால், “ஈரான் துணைஅதிபர் முஹமது மொஹ்பரை சந்தித்ததில் மிகவும் மகிழ்ச்சி. வேகமாக வளர்ந்து வரும் இந்தியா, ஈரானிடையே உறவுகளை வலுப்படுத்தும் வழிகள் குறித்து விவாதித்தோம். ஈரானுடனான இந்தியாவின் ஆற்றல் மிக்க உறவை நாங்கள் தொடர்ந்து வலுப்படுத்தி வருகிறோம் என்று தெரிவித்தார். இருநாடுகளிடையே, பரஸ்பரம் நன்மை பயக்கும் உறவுகளை மேலும் ஆழப்படுத்தவும், விரிவுப்படுத்தவும் மிக உயர்ந்த வழிகளை பற்றி தெரிவிக்குமாறு பிரதமர் என்னிடம் கேட்டு கொண்டார்” என்று அமைச்சர் சர்பானந்த சோனோவால் குறிப்பிட்டார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1853588
பிரதமர் அலுவலகம்
அமெரிக்கா-இந்தியா யுக்திபூர்வ ஒத்துழைப்புக்கான அமைப்பின் நிர்வாகக் குழு உறுப்பினர்கள் பிரதமருடன் சந்திப்பு
அமெரிக்காவின் முன்னணி தொழிலதிபர்கள் அடங்கிய, அமெரிக்கா-இந்தியா யுக்திபூர்வ ஒத்துழைப்புக்கான அமைப்பின் நிர்வாகக் குழு உறுப்பினர்கள் இன்று  பிரதமர் திரு. நரேந்திர மோடியை சந்தித்துப் பேசினர்.
அப்போது, தங்களது சந்திப்புக்கு முன்பாக நடைபெற்ற இந்திய தலைமைப் பண்பு உச்சிமாநாட்டின் முடிவுகள் குறித்து பிரதமரிடம் இவர்கள் எடுத்துரைத்தனர். கடந்த நான்காண்டுகளில், மத்திய அரசு மேற்கொண்டு வரும் பொருளாதார மற்றும் ஒழுங்குமுறை சீர்திருத்தங்களைப் பாராட்டிய தொழிலதிபர்கள், வேகமாக வளர்ந்து வரும் இந்தியப் பொருளாதாரத்தால், இருதரப்புக்கும் பயனளிக்கக் கூடிய வாய்ப்புகளைப் பயன்படுத்தி, இந்தியாவுடனான ஒத்துழைப்புகளை மேலும் மேம்படுத்த விரும்புவதாகவும் தெரிவித்தனர்.
பொருளாதார ஒத்துழைப்புகள் மூலம் இந்தியாவும், அமெரிக்காவும் இதற்கு முன் இல்லாத வகையில், பெருமளவுக்கு பலனடைந்திருப்பதாக பிரதமர் சுட்டிக்காட்டினார். அத்துடன், இந்தியாவில் புதிய தொழில்களைத் தொடங்குதல், எரிசக்தி, சுகாதார சேவைகள் மற்றும் டிஜிட்டல் தொழில்நுட்பம் போன்ற பல்வேறு துறைகளில், வர்த்தக வாய்ப்புகளை முழுமையாக பயன்படுத்திக் கொள்ளுமாறு அமெரிக்க நிறுவனங்களை பிரதமர் ஊக்கப்படுத்தினார்.
சுகாதாரம் மற்றும் குடும்ப நலத்துறை அமைச்சகம்
ஸ்ரீராம் வர்த்தக கல்லூரியின் 94-வது ஆண்டு நிறுவன தின விழா: காணொலி வாயிலாக மாணவர்களிடையே உரையாற்றினார் அமைச்சர் டாக்டர் ஹர்ஷ் வர்தன்
ஸ்ரீராம் வர்த்தக கல்லூரியின் 94-வது ஆண்டு நிறுவன தின விழாவில் மத்திய சுகாதாரம் மற்றும் குடும்ப நலத்துறை அமைச்சர் டாக்டர் ஹர்ஷ் வர்தன் காணொலிக் காட்சி வாயிலாக இன்று கலந்து கொண்டு மாணவர்களிடையே உரையாடினார்.
ஆசிய கண்டத்திலேயே மிகச் சிறந்த கல்லூரிகளுள் ஒன்றாக ஸ்ரீராம் வர்த்தக கல்லூரி விளங்குவதாகவும், பெரு நிறுவன விவகாரங்கள், சட்டம், அரசியல் போன்ற பல்வேறு துறைகளில் குறிப்பிடத்தக்க முன்னாள் மாணவர்களை இந்தக் கல்லூரி தயார் செய்திருப்பதாகவும் கூறி அமைச்சர் பாராட்டு தெரிவித்தார்.
உலகிற்கே ஆசானாக உயரும் இந்தியாவின் தொலைநோக்குப் பார்வையையும் அதை நிறைவேற்றும் வகையிலான செயல்திறனைப் பெற்றுள்ள நமது இளைஞர்கள் குறித்தும் வலியுறுத்திய டாக்டர் ஹர்ஷ் வர்தன், “நமது நாட்டின் இளைஞர்களுக்கு அரசு பெரும் முக்கியத்துவத்தை வழங்குகிறது. பிரதமர் திரு நரேந்திர மோடியின் தொலைநோக்குப் பார்வையின் வழிகாட்டுதலின்படி அறிமுகப்படுத்தப்பட்டுள்ள புதிய கல்விக் கொள்கை, வருங்கால சந்ததியினரின் கல்வித்தரத்தில் பெரும் மாற்றத்தை நிச்சயம் ஏற்படுத்தும். சமூக கட்டமைப்பில் முதன்மையானதாக விளங்கும் கல்விக்கு முன்னுரிமை வழங்கி அதன் தரத்தை உயர்த்துவதில் நமது அரசு உறுதி பூண்டுள்ளது”, என்று கூறினார். “நமது இளைஞர்களை புதுமையான கண்டுபிடிப்புகளை உருவாக்கவும், காப்புரிமைகளை பெறவும், புதிய தயாரிப்புகளை உருவாக்கி, வளமடைய அவர்களை நாம் ஊக்குவித்து விரைவான வளர்ச்சியை நோக்கி நாட்டை செலுத்தினால் மட்டுமே தற்சார்பு இந்தியா என்ற கனவை நிறைவேற்ற முடியும்”, என்று அமைச்சர் குறிப்பிட்டார்.
விஞ்ஞானிகள், மருத்துவ பணியாளர்களின் பணிகளைப் பாராட்டிய அவர், “சவாலான தருணங்களிலும் இந்திய விஞ்ஞானிகளும் மருத்துவப் பணியாளர்களும் துணையாக செயல்படுகிறார்கள். 1.35 பில்லியன் மக்களுக்கும் தடுப்பூசி வழங்குவது தொடர்பாக அரசு காலநேரம் பாராமல் பாடுபடுகிறது என்ற உறுதியை நான் வழங்குகிறேன்” என்று தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1694714
••••••
(Visitor Counter : 145
மின்னணு மற்றும் தகவல் தொழில்நுட்பம்
மக்களின் வாழ்க்கையை எளிதாக மாற்றியமைக்க தொழில்நுட்பத்தைப் பயன்படுத்துவதில் இந்தியா வெற்றி பெற்றுள்ளது: மத்திய இணை அமைச்சர் திரு ராஜீவ் சந்திரசேகர்
மத்திய தகவல் தொழில்நுட்பத் துறை இணை அமைச்சர் திரு ராஜீவ் சந்திரசேகர், தில்லியில் நடைபெற்ற உலக வங்கி டிஜிட்டல் பொருளாதார மாநாட்டில் உரையாற்றினார். இதில் பேசிய அவர், மக்களின் வாழ்க்கையை மாற்ற தொழில்நுட்பத்தைப் பயன்படுத்துவதில் இந்தியா வெற்றி பெற்றுள்ளதாக எடுத்துரைத்தார். கடந்த 9 ஆண்டுகளில் டிஜிட்டல் இந்தியா திட்டத்தின் மூலம் பல்வேறு மைல்கற்கள் எட்டப்பட்டுள்ளதாக அவர் கூறினார்.
அரசு சேவைகளை டிஜிட்டல் மயமாக்குவதன் மூலம் முறைசாரா துறைகள் முறைப்படுத்தப்பட்டதாக திரு ராஜீவ் சந்திரசேகர் எடுத்துரைத்தார். யுபிஐ மற்றும் ஆதார் போன்ற முன்முயற்சிகள் உள்பட நிர்வாகத்தை மேம்படுத்தியதோடு மட்டுமல்லாமல், துடிப்பான சூழலையும் உருவாக்கியுள்ளது என்று அவர் தெரிவித்தார். இந்தியாவின் வெற்றி, டிஜிட்டல் மயமாக்கல் தொடர்பாக பிற நாடுகளின் ஆர்வத்தையும் தூண்டியுள்ளது என்று திரு ராஜீவ் சந்திரசேகர் கூறினார்.
உள்துறை அமைச்சகம்
விடுதலையின் அம்ரித் மகோத்ஸவம்: நாடு முழுவதும் 10 சைக்கிள் பேரணிகளை நடத்துகிறது சிஐஎஸ்எப்
விடுதலையின் அம்ரித் மகோத்ஸவத்தின் ஒரு பகுதியாக, நாடு முழுவதும் 10 சைக்கிள் பேரணிகளை, மத்திய தொழில் பாதுகாப்பு படை  நடத்துகிறது. இவற்றில் மிக நீண்டதூர சைக்கிள் பேரணி, வரலாற்று சிறப்புமிக்க புனே எர்வாடா சிறையில் தொடங்கி, தில்லி ராஜ்காட்டில் முடிகிறது. 27 நாட்கள் மேற்கொள்ளப்படும் 1,703 கி.மீ தூர பயணத்தில், இந்த சைக்கிள் பேரணி, வரலாற்று சிறப்பு மிக்க இடங்கள், இந்திய சுதந்திரப் போராட்ட வீரர்களின் பிறந்த இடங்களை கடந்து செல்லும்.
இந்த சைக்கிள் பேரணி புனே எர்வாடா சிறையில் செப்டம்பர் 4ம் தேதி காலை 8 மணிக்கு கொடியசைத்து தொடங்கி வைக்கப்படும். எர்வாடா சிறையில்தான், மத அடிப்படையிலான தொகுதி வரையறைக்கு எதிராக காந்திஜி போராடியபோது, பூனா சட்டம் கையெழுத்தானது. இந்த சிறையில் காந்திஜி 3 முறை அடைக்கப்பட்டார்.
இந்த சைக்கிள் பேரணி 27வது நாளில், மகாத்மா காந்தி சமாதி ராஜ்காட்டில் அக்டோபர் 2ம் தேதி முடிவடையும். நாட்டின் இளைஞர்கள், சுதந்திர போராட்ட வீரர்களின் வீரமான கதைகள், மற்றும் சுதந்திர போராட்ட இயக்கத்தின் அறியப்படாத நாயகர்களுடன் இணைந்திருக்க வேண்டும் என்ற நோக்கில் இந்த சைக்கிள் பேரணி நடத்தப்படுகிறது.
இந்த சைக்கிள் பேரணி மகாராஷ்டிராவின் பல பகுதிகளை கடந்து செல்கிறது. கடுமையான கொவிட் நெறிமுறைகளை பின்பற்றி, இந்த நிகழ்ச்சி நடத்தப்படுகிறது.
சிறப்பு சேவைகள் மற்றும் கட்டுரைகள்
வருமான வரித் துறை  மண்டலத்தில், இந்நிதியாண்டில்  வருமான வரிச் சட்டம், 1961ன் விதிகளை மீறிய குற்றத்திற்காக தொடரப்பட்ட வழக்குகளில் ஒரு வழக்கில் இந்நிதியாண்டின் முதல் தண்டனை வழங்கப்பட்டது.
2023-24 நிதியாண்டில், வருமான வரித் துறை , வருமான வரி சட்டம், 1961, பிரிவு 276Cஇன் கீழ் வழக்கு விசாரணை தொடுக்கப்பட்டு, 11.04.2023 அன்று வரி செலுத்தத் தவறியவருக்கு எதிராகக் குற்றம் நிரூபிக்கப்பட்டு தண்டனை வழங்கப்பட்டது.
வரி செலுத்தத் தவறியது, கட்டுமான வணிகத்தில் ஈடுபட்டுள்ள ஒரு தனியார் வரையறுக்கப்பட்ட நிறுவனம் ஆகும். இந்நிறுவனம் 2017-18 ஆம் ஆண்டிற்கான வரித் தொகையை செலுத்தாமல் வருமான வரிப் படிவத்தைத் தாக்கல் செய்துள்ளது. மேலும், மாண்புமிகு கூடுதல் பெருநகர நீதிபதி  அவர்கள் ஆணை பிறப்பிக்கும் நாள் வரை அந்நிறுவனம் அந்த வரித் தொகையை செலுத்தவில்லை.
வரி செலுத்தாமல், வேண்டுமென்றே வரி ஏய்ப்பு செய்ததற்காக வருமான வரிச் சட்டம், 1961, பிரிவு 276C மற்றும் 278Bஇன் கீழ் அந்நிறுவனம் மற்றும் அதன் இரண்டு இயக்குனர்களுக்கு எதிராக மாண்புமிகு கூடுதல் பெருநகர நீதிபதி , முன் வழக்குகள் பதிவு செய்யப்பட்டன. வருமான வரித்துறை சிறப்பு அரசு வழக்கறிஞர் திரு. எல். முரளிகிருஷ்ணன் சாட்சிகளிடம் விசாரணை நடத்தி, குற்றங்களை பதிவு செய்து வழக்காடினார்.
மாண்புமிகு கூடுதல் தலைமை பெருநகர நீதிபதி , அவர்கள் 11.04.2023 அன்று, வரி செலுத்தாத அந்நிறுவனம் மற்றும் அதன் இயக்குநர்கள் மீது சாட்டப்பட்ட குற்றங்கள் நிரூபிக்கப்பட்டதால், குற்றவாளிகள் என ஆணை பிறப்பித்துள்ளார். குற்றம் சாட்டப்பட்ட அந்நிறுவனம் மீது ரூ.25,000/- அபராதமும் மற்றும் அந்நிறுவனத்தின் நிர்வாக இயக்குனர் மற்றும் இயக்குனர் ஆகியோருக்கு முறையே 1 ஆண்டு கடுங்காவல் சிறைத்தண்டனை மற்றும் தலா ரூ.25,000/- அபராதம் விதிக்கப்பட்டது.
பிரதமர் அலுவலகம்
தேசிய மாணவர் படை ஊர்வலத்தில் பிரதமர் உரை
பிரதமர் திரு.நரேந்திர மோடி இன்று புதுதில்லியில் நடைபெற்ற தேசிய மாணவர் படை ஊர்வலத்தில் உரையாற்றினார்.
எப்போது தேசிய மாணவர் படை மாணவர்களுடன் தான் இருக்கும்போது, கடந்த கால நிகழ்வுகளில் தான் நிறைந்து போவதாகக் கூறினார்.
கடந்த ஓராண்டில், தூய்மை பாரத இயக்கம், டிஜிட்டல் பரிவர்த்தனைகள் போன்ற பல்வேறு முக்கிய முயற்சிகளுடன் தேசிய மாணவர் படை வீரர்கள் பங்கேற்றுள்ளதற்காக அவர் தனது மகிழ்ச்சியைத் தெரிவித்தார். கேரளா வெள்ளத்தின்போது, மீட்பு மற்றும் நிவாரண பணிகளில் அவர்களது பங்கு மிகவும் பாராட்டுக்குரியது என்றார்.
இன்று, உலகம் முழுவதும் இந்தியாவை ஒளிரும் நட்சத்திரமாக உற்று நோக்குகிறது என பிரதமர் தெரிவித்தார். இந்தியா வெறும் திறன்களை மட்டும் பெறவில்லை, அத்திறன்களை நிறைவேற்றியும் வருகிறது என்ற கருத்து தற்போது உள்ளது என்றார் அவர்.
பொருளாதாரம் அல்லது பாதுகாப்பு, எதுவாக இருப்பினும், இந்தியாவின் திறன்கள் விரிவடைந்துள்ளன என்றார் அவர். மேலும், இந்தியா அமைதிக்கான ஆதரவாளராக இருந்தாலும், நாட்டின் பாதுகாப்பிற்காக எந்தவித நடவடிக்கையும் மேற்கொள்ள இந்தியா தயங்காது என்றார் அவர். கடந்த நான்கரை ஆண்டுகளில் பாதுகாப்பிற்காக பல முக்கியமான முடிவுகள் எடுக்கப்பட்டுள்ளது என்று அவர் கூறினார். அணுசக்தி முனையத்தை உருவாக்கிய வெகு சில நாடுகளில் தற்போது இந்தியாவும் உள்ளது என்று அவர் கூறினார். தேசம் பாதுகாப்புடன் இருந்தால்தான், இளைஞர்கள் தங்களது கனவுகளை நனவாக்க முடியும் என்று அவர் தெரிவித்தார்.‘
அவர் மாணவர்களின் கடுமையான உழைப்பினை பாராட்டினார். அவர்களில் பலர் கிராமங்கள் மற்றும் சிறு நகரங்களைச் சேர்ந்தவர்கள் ஆவர். அவர், தேசிய மாணவர் படையை சேர்ந்த பல வீரர்கள் நாட்டை பெருமையடைய செய்துள்ளனர் என்றார். இது தொடர்பாக, புகழ்பெற்ற விளையாட்டு வீராங்கனை ஹிமா தாஸ் பற்றி அவர் குறிப்பிட்டார். கடின உழைப்பு மற்றும் திறமை ஆகியவையே வெற்றியை தீர்மானிப்பவைகளாகும் என்றார் அவர். மிக முக்கிய பிரமுகர்  என்ற கலாச்சாரத்தை மாற்றி இ.பி.ஐ. – “ஒவ்வொரு நபரும் முக்கியமானவர்” என்பதை இடம் பெறச் செய்வதற்காக அரசு முயன்று வருகிறது என்றார். மாணவர்கள் அனைத்து விதமான தீமைகளையும் தவிர்த்து, சுய மற்றும் நாட்டின் நன்மைக்காக உழைத்திட வேண்டும் என்றும் அவர் வலியுறுத்தினார். பெண்களுக்கு வாய்ப்புகள் வழங்கிடவும், பணியிடங்களில் அவர்களது எண்ணிக்கையை உயர்த்திடவும் பல்வேறு நடவடிக்கைகள் மேற்கொள்ளப்பட்டு வருவதாக அவர் தெரிவித்தார். முதல்முறையாக இந்திய விமானப் படையில் பெண்கள், போர் விமானிகளாக உருவாகியுள்ளனர் என்றார் அவர்.
புதிய இந்தியாவில் ஊழல் ஒரு பகுதியாக இருக்காது என பிரதமர் உறுதிபடக் கூறினார். ஊழலில் ஈடுபடுபவர்களை விட்டுவிட மாட்டோம் என்றார் அவர். அரசின் நலத் திட்டங்கள் குறித்து அதிகளவிலான விழிப்புணர்வை ஏற்படுத்திட வேண்டும் என வீரர்களை வலியுறுத்தினார். எதிர்வரவுள்ள தேர்தல்களின்போது அதிகளவில் வாக்களிக்க இளைஞர்களை அவர்கள் ஊக்குவிக்க வேண்டும் எனவும் வலியுறுத்தினார்.
சமீபகாலத்தில் தில்லி நகரத்தில் ஏற்படுத்தப்பட்டுள்ள, இந்தியாவின் பாரம்பரியம் மற்றும் பெருந்தலைவர்களுடன் தொடர்புடைய பல்வேறு புதிய இடங்களுக்கு மாணவர்கள் சென்றிருக்க இயலும் என்றார் அவர். இது தொடர்பாக, செங்கோட்டையில் உள்ள கிராந்தி மந்திர் மற்றும் அலிப்பூர் சாலையில் உள்ள டாக்டர்.பீம்ராவ் அம்பேத்காரின் மஹாபரிநிர்வான ஸ்தல் ஆகியவற்றைக் குறிப்பிட்டர். இந்த இடங்களுக்குச் செல்லும் ஒருவர், மக்களுக்காக உழைப்பதற்கான புதிய சக்தியை நிரம்பப் பெறுவார் என்றார் அவர்.
அறிவியல் மற்றும் தொழில்நுட்பத்துறை
புதிய மின்முனைப்பொருளின் மூலம் உயர் செயல் திறனுடன் கூடிய சிறப்பு மின்தேக்கி கண்டுபிடிப்பு
புதிய மின்முனைப் பொருளின் மூலம் உயர் செயல் திறனுடன் கூடிய சிறப்பு மின்தேக்கியை விஞ்ஞானிகள் உருவாக்கியிருக்கிறார்கள்.
இந்திய அரசின் அறிவியல் மற்றும் தொழில்நுட்பத் துறையின் கீழ் தன்னாட்சி நிறுவனமாக செயல்படும் தூள் உலோகவியல் மற்றும் புதிய பொருள்களுக்கான சர்வதேச முன்னேறிய ஆய்வு மையத்தின் விஞ்ஞானிகள்  ஐதராபாத் இந்திய தொழில்நுட்பக் கழகத்துடன் இணைந்து இந்த புதிய தயாரிப்பைக் கண்டுபிடித்துள்ளனர்.
இந்தப் புதிய கண்டுபிடிப்பு வரும் காலத்தில் தினசரி உபயோகத்திற்கான எரிசக்தியை சேமிக்கும் அடுத்த தலைமுறை உபகரணங்களை உருவாக்க ஏதுவாக இருக்கும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1681337
சுகாதாரம் மற்றும் குடும்ப நலத்துறை அமைச்சகம்
இந்தியாவில் கொரோனா பாதிப்பு தொடர்ந்து சரிவு: கடந்த 24 மணி நேரத்தில் 70,421 பேருக்கு தொற்று உறுதி
இந்தியாவில் கொவிட் அன்றாட பாதிப்புகள் தொடர்ந்து குறைந்து வருகிறது. கடந்த 24 மணி நேரத்தில் 70,421 பேர் பாதிக்கப்பட்டுள்ளனர். இதையடுத்து, 7-வது நாளாக அன்றாட புதிய பாதிப்புகள் 1 லட்சத்திற்கும் கீழ் பதிவாகியுள்ளது.
நம் நாட்டில் கொவிட் தொற்றுக்கு சிகிச்சைப் பெறுவோரின் எண்ணிக்கை 66 நாட்களுக்கு பிறகு 10 லட்சத்திற்கும் கீழ் 9,73,158 ஆக பதிவாகியுள்ளது. இது, நாட்டின் மொத்த பாதிப்பில் வெறும் 3.30 சதவீதமாகும்.
சிகிச்சைப் பெறுவோரின் எண்ணிக்கையில் கடந்த 24 மணி நேரத்தில் 53,001 சரிந்துள்ளது.
தொடர்ந்து 32-வது நாளாக, புதிய பாதிப்புகளை விட தினசரி குணமடைவோரின் எண்ணிக்கை அதிகரித்து வருகிறது. கடந்த 24 மணி நேரத்தில் 1,19,501 பேர் குணமடைந்து வீடு திரும்பியுள்ளார்கள்.
கடந்த 24 மணி நேரத்தில் புதிதாகத் தொற்றுக்கு ஆளானவர்களை விடக் கூடுதலாக 49,080 பேர் குணமடைந்தனர்.
இதுவரை மொத்தம் 2,81,62,947 பேர் கொவிட்-19 தொற்றிலிருந்து குணமடைந்துள்ளனர். இதன்படி குணமடைந்தவர்களின் விழுக்காடு 95.43 சதவீதமாக அதிகரித்துள்ளது.
கடந்த 24 மணி நேரத்தில் 14,92,152 பரிசோதனைகளும், இந்தியாவில் இதுவரை மொத்தம் 37,96,24,626 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 4.54 சதவீதமாகவும், தினசரி தொற்று உறுதி வீதம் 4.72 சதவீதமாகவும் பதிவாகியுள்ளது. தொடர்ந்து 21 நாட்களாக இந்த எண்ணிக்கை 10 சதவீதத்திற்கும் குறைவாக உள்ளது.
நாடு தழுவிய தடுப்பூசித் திட்டத்தின் கீழ் இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 35,32,375 முகாம்களில் 25,48,49,301 தடுப்பூசிகள் போடப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1726923
பிரதமர் அலுவலகம்
மகாராஷ்டிராவில் நேரல்- மாதேரன் மலை ரயில் சேவை மீண்டும் தொடங்கப்பட்டதற்கு பிரதமர் மகிழ்ச்சி
மகாராஷ்டிராவில் நேரல்- மாதேரன் மலை ரயில் சேவை மீண்டும் தொடங்கப்பட்டுள்ளதன் வாயிலாக அழகு கொஞ்சும் இயற்கை பயணம் மேலும் மறக்க முடியாததாக மாறும் என்று பிரதமர் திரு நரேந்திர மோடி இன்று தெரிவித்தார்.
ரயில்வே அமைச்சகத்தின் ட்விட்டர் பதிவிற்கு பதிலளித்துள்ள பிரதமர் தெரிவித்திருப்பதாவது:
“இயற்கை அழகு கொஞ்சும் பயணம், மேலும் மறக்க முடியாததாகிறது! உள்ளூர் சுற்றுலா பற்றிய மிக முக்கிய செய்தி...”
பிரதமர் அலுவலகம்
கான்பூர் மெட்ரோ ரயில் திட்டத்தை தொடங்கி வைக்க டிசம்பர் 28-ம்தேதி பிரதமர் கான்பூர் செல்கிறார்.
நகர்ப்புற போக்குவரத்துக்கு ஊக்கமளிக்கும் பிரதமரின் கவனம் செலுத்துதலை இத்திட்டம் பிரதிபலிக்கிறது.
ஐஐடி கான்பூர் பட்டமளிப்பு விழாவில் தலைமை விருந்தினராக பிரதமர் கலந்து கொண்டு, டிஜிடல் பட்டங்களை வழங்குகிறார்.
ஐஐடி உருவாக்கிய பிளாக்செயின் தொழில்நுட்பத்தின் மூலம் மாணவர்களுக்கு டிஜிடல் பட்டங்கள் வழங்கப்படுகின்றன.
பினா-பங்கி பல்லுற்பத்தி பைப்லைன் திட்டத்தையும் பிரதமர் தொடங்கி வைப்பார்.
பிரதமர் திரு. நரேந்திர மோடி டிசம்பர் 28-ம் தேதி கான்பூர் சென்று, பகல் 1.30 மணியளவில், முடிக்கப்பட்ட கான்பூர் மெட்ரோ ரயில் திட்டத்தை தொடங்கி வைக்கிறார். இந்த நிகழ்ச்சியில், பினா-பங்கி பல்லுற்பத்தி பைப்லைன் திட்டத்தையும் பிரதமர் தொடங்கி வைக்கிறார். இதற்கு முன்பாக, 11 மணியளவில், ஐஐடி கான்பூரின் 54-வது பட்டமளிப்பு விழாவில் பிரதமர் கலந்து கொள்கிறார்.
நகர்ப்புற போக்குவரத்தை மேம்படுத்துவது பிரதமர் கவனம் செலுத்தி வரும் முக்கிய அம்சங்களில் ஒன்றாகும். பணி முடிக்கப்பட்ட கான்பூர் மெட்ரோ ரயில் திட்டத் தொடக்கவிழா இத்திசையில் மற்றொரு நடவடிக்கையாகும். ஐஐடி கான்பூரில் இருந்து மோதி ஜீல் வரையிலான 9 கி.மீ. தூர பிரிவு முடிக்கப்பட்டுள்ளது. கான்பூர் மெட்ரோ ரயில் திட்டத்தை பார்வையிடும் பிரதமர், ஐஐடி மெட்ரோ நிலையத்திலிருந்து கீதா நகர் வரை பயணம் மேற்கொள்வார். கான்பூரில் மொத்த மெட்ரோ ரயில் தூரம் 32 கி.மீ ஆகும். இத்திட்டம் மொத்தம் ரூ.11,000 கோடியில் கட்டப்பட்டு வருகிறது.
பினா-பங்கி பல்லுற்பத்தி பைப்லைன் திட்டத்தையும் பிரதமர் தொடங்கி வைக்கிறார். 356 கி,மீ தூரம் கொண்ட இத்திட்டம் ஆண்டுக்கு சுமார் 3.45 மில்லியன் மெட்ரிக் டன் உற்பத்தி திறன் கொண்டதாகும். மத்தியப் பிரதேசத்தின் பினா சுத்திகரிப்பு நிலையத்திலிருந்து, கான்பூரின் பங்கி வரையிலான திட்டம் ரூ.1500 கோடி செலவில் கட்டி முடிக்கப்பட்டுள்ளது. பினா சுத்திகரிப்பு நிலையத்திலிருந்து இப்பிராந்தியத்துக்கு பெட்ரோலியப் பொருட்கள் கிடைக்க இது உதவும்.
கான்பூர் ஐஐடி-யின் 54-வது பட்டமளிப்பு விழாவில் தலைமை விருந்தினராக பிரதமர் பங்கேற்கிறார். பட்டமளிப்பு விழாவில், அனைத்து மாணவர்களுக்கும், ஐஐடியில் தேசிய பிளாக்செயின் திட்டத்தின் கீழ் உருவாக்கப்பட்ட பிளாக்செயின் தொழில்நுட்பத்தின் மூலம் டிஜிடல் பட்டங்கள் வழங்கப்படுகின்றன. இந்த டிஜிடல் பட்டங்கள், போலியாகத் தயாரிக்க முடியாத அளவுக்கு பாதுகாப்பானவை என்று உலக அளவில் நிரூபிக்கப்பட்டுள்ளது.
மேலும் விவரங்களுக்கு இந்த ஆங்கில செய்தி குறிப்பை காணவும்: https://www.pib.gov.in/PressReleasePage.aspx?PRID=1785330
எரிசக்தி அமைச்சகம்
தேசிய அனல்மின் கழகத்தின் கிழக்கு பிராந்திய திட்டங்களைத் திறந்து வைத்தார் மத்திய அமைச்சர் திரு ஆர் கே சிங்
தேசிய அனல்மின் கழகத்தின் துணை நிறுவனமான நபிநகர் எரிசக்தி உற்பத்தி நிறுவனத்தை ஆகஸ்ட் 19 மற்றும் 20-ஆம் தேதிகளில் மத்திய எரிசக்தி மற்றும் புதிய மற்றும் புதுப்பிக்கத்தக்க எரிசக்தி அமைச்சர் திரு ஆர் கே சிங் நேரில் பார்வையிட்டார்.
தேசிய அனல்மின் கழகம் மற்றும் நபிநகர் எரிசக்தி உற்பத்தி நிறுவனங்களின் பெருநிறுவன சமூகப் பொறுப்பின் கீழ் ரூ. 11.32 கோடி மதிப்பில் மேற்கொள்ளப்படும் திட்டங்களை தனது பயணத்தின் போது அமைச்சர் திறந்து வைத்து நாட்டுக்கு அர்ப்பணித்தார்.
மே- அவுரங்காபாத்தில் ஆரம்ப சுகாதார மையம், பார்ஹில் மாற்றுத் திறனாளிகளுக்கான உதவி உபகரணங்கள் உள்ளிட்டவை இதில் அடங்கும். பிகார் மாநிலத்தின் மாவட்டங்களில் புற்றுநோய் கண்காணிப்பு முகாமிற்காக ஈடுபடுத்தப்பட உள்ள பிரத்தியேக மருத்துவ வாகனத்தையும் அவர் கொடியசைத்துத் துவக்கி வைத்தார்.
இரண்டு நிறுவனங்களின் முயற்சிகளை அமைச்சர் வெகுவாகப் பாராட்டினார். நிறுவனங்களின் வளர்ச்சி மற்றும் அவை சந்தித்து வரும் நெருக்கடி நிலை குறித்த ஆய்வு கூட்டத்திற்கும் அமைச்சர் தலைமை வகித்தார். மக்களுக்கு பயனுள்ள வகையில் சேவை புரிவதற்காக உரிய காலத்திற்குள் இதுபோன்ற விஷயங்களுக்கு தீர்வு காணுமாறு மாவட்ட நிர்வாகத்திற்கு அவர் உத்தரவிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1747849
------
(Visitor Counter : 176